Driejarige verdrink in swembadArgieffoto ŉ Driejarige meisie het Maandagmiddag in ŉ swembad by ŉ huis in Salt Rock in Dolphin Coast, KwaZulu-Natal, verdrink. Chris Botha, woordvoerder van Netcare 911, het Dinsdag gesê die voorval het omstreeks 17:30 plaasgevind. “Dit is nog nie duidelik hoe die meisietjie in die water beland het en hoe lank sy in die water was nie,” het Botha gesê. “Toe paramedici van Netcare 911 by die toneel opgedaag het, was ŉ gespesialiseerde reddingswerker en die kind se ma besig om kardio­­-pulmonêre resussitasie (KPR) toe te pas.” Paramedici het oorgeneem en tevergeefs probeer om haar by te bring. Sy is op die toneel dood verklaar. Die polisie ondersoek die voorval. Die dogtertjie se naam is nog nie bekend gemaak nie.